10 Adulacio

Gregorius, nutrix peccatorum est adulacio, et magna ira Dei, vbi deest correctio et eadem adulacio. Vnde, 2 Paralep. 24[:17], adulacio traxit regem Joas adorandum ydola in senectute, qui prius cultorum Dei /f. 3va/ fuit. Item per adulacionem deceptus est rex Achab, 3 Reg. 22[:20], nam prophete Baal non[[1]](#endnote-1) predixerunt sibi aspera et deceperunt. Ideo noluit credere vero prophete Dei qua de causa periit in bello.

Dicit Philosophus, 7, *De animalibus*, quod apes inuncte oleo moriuntur. Sic et illi qui iniunguntur adulacione, Psal. [140:5]: *Oleum* autem *peccatoris non inpinguet capud meum*. Qui mentes a rigore veritatis emollit, dicunt naturales, quod cum capra lambuerit oliuam, efficitur sterilis. Sic adulatores lingua lambens prauam facit eum sterilem. Vnde dicit Aristotles, quod illa animalia que lambunt habent vnum labium magius alio, et linguam multum flexibilem.

Sic est de adulatore, Eccli. 5[:11]: *Non ventiles te in omnem ventum.* Gallus super campanile mouetur et ventulatur ad omnem ventum quia habet longam caudam et pedem instabilem, ita illi qui habent magnam familiam in mundo et affeccionem mobilem. Vnde, Apostolus dicit [Eph. 4:14]: *Non circumferamur omni vento.* Et tamen iste ventus sic refrigerat laborantes in honoribus et dignitatis, quod quasi non senciunt se laborare vltra vires. Camelion est animal veniens de vento et ideo cuilibet rei quam videt sit similis in colore, secundum Augustinum, 11, *De trinitate,* capitulo 7. Sic illi qui viuunt vento adulacionis cuilibet persone cui loquntur sunt concelores.

Vnde, Valerius, *De gestis memorialibus,* libero 4, capitulo 7, felicitatis cultus maiori ex parte adulacione magis quam caritate erogatur. Vnde, narrat idem, eodem libero, capitulo 3, quod cum Archippus, qui magnus erat cum Dionisio tiranno, Diogenem Philosophum lauantem olera sua apud Siracusanam vrbem, dixit, Si Dionisio adulari velles ista olera non lauares. Immo, inquit Diogenes, Si tu ista lauare velles Dionisio non adulares. Ideo, dicit Hieronimus, in quadam *Epistulam*, absit ut regibus seculi adulei cui sufficit panis cribrarius et vile olusculum. Vnde, dicitur Eccle. 7[:6-7]: *Melius est corripi a sapiente, quam stultorum adulacione decipi*. Cuius causa, secundum ipsum, *Quia sicut sonitus spinarum sub olla* facit ipsam effluere et cito deficere sine detectione, sic verba adulatoris.

Item, secundum Isidorem, 12, *Etymologiarum*, quamuis serpens non habeat nisi vnam linguam, tamen ita volubilis quam videtur habere duas, sic adulator; Prou. 18[:8]: *Verba bilinguis quasi simplicia, et ipsa proueniunt ad interiora ventris*; Prou. 8[:13]: *Os bilingue* detestator. Venenum esse suauitatum necessaria, set cito interficit. Vnde Cleopatra, regina Egipti, ut suauiter moraretur, bibit venenum aspidis.

Ita, adulacio suauiter auditur set cito interficit. Beda, *Super Prouerbia*, dicit uel tam cito sicut adulacio corrumpit nec tam dulci uulnere animum ledit. Dauid rex non pepercit adolescenti Amalechite qui falso et adulatorie optulit ei diadema Saulis et armillam, 2 Reg. 1[:5-10]. Vnde, Augustinus, *Super Psalmum*,duo sunt genera persecutorum: vituperancium et adulancium. Set plus persequitur lingua adulatoris quam manus interfectoris. Herodes Agrippa dum honores diuinos ab adulatoribus suscipiet bubone insidente capiti eius saturiens vermibus mortus est, sicut habetur Act. 12[:21-23], et in *Historia Scolastica*.

Item, adulacio est illa plaga de qua Exod. 10[:13-15]: *Ventus vrens leuauit locustas super totam terram Egiptii,* et *deuorata est herba et quicquid* erat *pomorum*. Quod exponens Gregorius, 13, *Moralia*, dicit, locuste sunt lingue adulancium que plus quam cetere plage nocent. Vnde, dicit Ambrosius, in *Hexameron*, cicada nullo est estu, nulla noctis caligine impeduntur a canendo.

¶ Si tamen oleo perfundatur mitescit et moritur, eo quod pori eius tunc clauduntur, et non potest aerem attrahere, sic oleum adulacionis tollit vigorem virtutis, et sicut oleum in quo scorpio iniungitur, submergitur, et putrescit, est remedium contra morsum scorpionis. Sic si adulator vilipenditur et redarguitur, quasi in oleo proprio submergitur, Prou. 4[:24]: *Remoue a te os prauum*.

Item, si scorpio occisus, super proprium uulnus, quod infixit, apponatur reuertitur proprium venenum ad corpus, vnde exiit.

De adulacione dixit quidam sic: Hic laudat fortiter quicquid lauda- /f. 3vb/ ueris, mutat sentenciam, si mutaueris; in risus soluitur in quos tu solueris;[[2]](#endnote-2) et pluit lacrimas si ipse plueris. Vnde, Gregorius, in principio, *Registri*, nullus tibi poterit esse melior ad consilium quam qui te et non tua diligit. Set hodie verificatur illud, diligo te, non pro te, set te tua propter. Raro fides ideo, etc. Ideo, dicitur in libro, qui vocatur *Dogma philosophorum*, falsi amici pro consilio adulacionem ferunt, et vna omnium contentio est, quis blandius fallat.

Vnde, Hieronimus, in *Epistula*, adulator est scorpio mordens, aranea texens, rana saltans, locusta cantans. Quo ad primum, dicit Augustinus, in *Epistula*, mundus est periculosior blandus quam molestus.

Quo ad secundum, tela de visceribus aranee facta parum, videlicet, nisi pro musca capienda, set aues cum non timent, sic nec prudentes timent mendacia adulancium.

Quo ad tercium, rana saltat in terra, set natat in aqua, sic adulator inter solidos homines non inuenit pausam inter fluxidos et molles.

¶ Quo ad quartum, locusta tantum cantat in estate, silet in hieme, sic in prosperitate cantat dulcia, set in aduersitate silet. De adulatore dicit Ysai. 3[:12]: *Popule meus qui beatum te dicunt ipsi te* seducunt.

Vnde, adulator comparatur illi qui rapit catulos tigridis, de quo loquitur Aristoteles, in secundo, *De animalis,* et Auctor, in *Speculo Naturali,* libro quinto. Tigris rapientes prolem suam prosequitur, set captor speculum vitreum in terram promit, ad quam veniens et propriam sobolem videre putans, ubera porrigit, et sic moratur donec raptor euadat. Sic adulator, merita operacionum, rapit, set insectantem decipit per verba blanda.

Item, Leu. [2:11], prohibetur mel offerri *in sacrificio*, id est, dulcedo adulacionis. Item, Judic. 4[:18-21]: Jael dedit Sisare primo lac ad bibendum et postea interfecit. Item, 2 Reg. 20[:9]: *Joab dixit Amase, Salue frater mi*, set *osculans* occidit. Vnde, Prou. 11[:1]: *Statera dolosa abhominacio* est set adulatores ponderant vltra uel citra debitum valorem, Psal. [61:10], mendaces *filii hominum* *in stateris*. Item, quando speculum est distortum facit res aliter estimari quam sunt et aliter representari sic est de adulatore.

Adulterium, quere infra [27].

Agnus, quere inferius [13].

Altare, quere infra[[3]](#endnote-3) [15].

1. non ] *om*. F.128. [↑](#endnote-ref-1)
2. solueris ] *add*. in risus soluitur in quos solueris F.128. [↑](#endnote-ref-2)
3. infra ] *add*. folio secundo F. 128. [↑](#endnote-ref-3)